מה אמא, הכנת אבקת מרק?
כן, איך ידעת? סיפרתי לך?
לא סיפרת. טעמתי. יש לזה טעם של מרק.
אוהבת לשמר. זכרונות חוויות וטעמים. טעמים מהקיץ לחורף, מהאביב לסתיו ומהחורף לקיץ.
הירקות נפלאים בעונה הזו, בעיקר ירקות השורש. הגזר מדהים ומתקתק, שורש הסלרי גדול ומוצק ולא חלול כזה או מצומק, הפטרוזיליה נפלאה.
אז הכנתי אבקת מרק ביתית וטבעית, אורגנית וטבעונית, ללא חומרים משמרים וללא גלוטן. פשוט ירקות מעולים שעוברים תהליך של רכוז ותמצות וכתוצאה מכך אנו מקבלים טעמים מרוכזים של חורף בצנצנת. האבקה מצויינת להשבחת המרקים והעמקת הטעמים שלהם.
כשמשתמשים בחומרי גלם מעולים מקבלים תוצאות מעולות.
השתמשו בירקות טריים, מוצקים ויפים. עדיף כמובן אורגניים. אנחנו חברים בקואופרטיב אורגני ומקבלים את הירקות קרובים מאוד לקטיף, ללא המתנה וקירור. טעם הירקות נפלא ותרומתם לאיכות האבקה הביתית משמעותית.
טוב שיש מגוון ירקות. הגזר מוסיף מתיקות, השורשים ארומטיות וכו'… המגוון והמינונים יכולים להשתנות, אפשר בהחלט להיות גמישים. אפשר לשלב ירקות כמו כרישה, פטריות, שמיר אם אוהבים. אפשר להפחית ירקות שאתם פחות אוהבים.
המלח תורם גם לשימור, גם לתיבול, וגם ליבוש. הוא הכרחי להכנת אבקת המרק בשיטה שלנו.
אם יש לכם עניינים אישיים עם מלח – אפשר לצמצם, ממש למינימום, אפשר גם להשתמש במלח נטול נטרן שנחשב בריא הרבה יותר.
ההכנה פשוטה למדי, אך יש בה התעסקות.
כיוון שכל התהליך בנוי על תמצות, גם אם נתחיל עם כמות גדולה של ירקות נסיים עם כמות לא גדולה של אבקת מרק.
לדעתי אם כבר מכינים שווה להכין כמות. קילו של ירקות יניב כ 280 גרם אבקת מרק משובחת.
חשוב שהירקות יהיו חתוכים קטן למדי ואחיד כדי להקל עליהם לאבד את הנוזלים שבתוכם.
כל העניין בנוי על יבוש. תערובת לחה עלולה להחמיץ או להעלות עובש. המטרה שלנו להיפטר מכמויות המים הרבות שהירקות מכילים ולקבל את הטעם המרוכז של הירקות ללא המים.
בשיטות המוכרות בדרך כלל הירקות עוברים תהליך יבוש איטי וארוך בתנור או במכשיר יבוש יעודי. אנו נקצר את התהליך ע"י בישול בתחילת התהליך.
♦ קוצצים את הגזר, הבצל, שורש הפטרוזיליה ושורש הסלרי לקוביות קטנות.
♦ שוקלים את הירקות ומודדים מלח בכמות של 10-20 אחוזים מכמות הירקות. אם יש לכם פלוס מינוס קילו ירקות הוסיפו כ 150 גרם מלח.
♦ מניחים את הירקות והמלח בסיר גדול שאינו בעל נטיות הדבקות. עדיף סיר רחב מאשר גבוה כדי שיותר ירקות יהיו במגע עם החום.
המלח יגרום לירקות להפריש נוזלים, וכך הירקות יתבשלו בנוזלים של עצמם. חשוב להקפיד על בישול בחום בינוני-עדין ולא אגרסיבי מידי, ולבחוש מפעם לפעם בכדי למנוע הדבקות לדפנות.
♦ מדליקים אש בינונית מתחת לסיר ומתחילים בבישול איטי, של שעה אפילו שעתיים (תלוי בכמות הירקות ובגודל הסיר). מידי פעם מערבבים ושומרים שהירקות לא ידבקו או ירחרכו.
הירקות יפרישו מים ובהדרגה הסיר ילך ויהיה יבש. מכבים את האש. בנתיים קוצצים את הפטרוזיליה גס.
♦ מעבירים את הירקות המבושלים לתבנית שטוחה, הכי גדולה שהתנור שלכם מכיל, מרופדת בנייר אפיה. חשוב שהירקות יהיו פרוסים בשכבה לא עמוקה מידי, אם יש צורך משתמשים בתבנית נוספת.
מוסיפים את הפטרוזיליה הקצוצה ועלי הסלרי ומניחים על הירקות את ענפי הקורנית והרוזמרין.
♦ מחממים את את התנור לחום של 100 מעלות ומכניסים את התבנית לאפיה. אופים ומידי פעם הופכים את הירקות בעזרת מרית במטרה לשחרר את הלחות שמצטברת מתחת לירקות.
כעבור שעה שעתיים (תלוי בכמות ובסידור על התבנית) הירקות יהיו יבשים למדי.
♦ מגרדים מענפי הרוזמרין והטימין את העלים. את הענפים עצמם זורקים. מעבירים את כל הירקות האפויים למג'ימיקס וטוחנים. בשלב זה צפויים להיות עוד מעט נוזלים וסביר להניח שיש לכם מין אבקה לחה מעט, אולי אפילו משחתית.
♦ פורסים שנית על תבנית מרופדת בנייר אפיה ומכניסים לעוד כחצי שעה אפיה, או יותר אם יש צורך, עד שהאבקה יבשה.
♦ טוחנים שוב ליצירת אבקה דקה יותר.
♦ מעבירים לצנצנת הרמטית.
אך מודה שלא יצא לי לבדוק עדיין אז לא יכולה להתחייב על כך. פשוט יצא טעים ומיד ערכתי את הפוסט כדי לספר לכם שתהנו גם.
את המדבקות מצאתי ברשת מקס סטוק. טוש ללוח גירי קניתי בחנות יצירה. הצנצנות המקסימות השקופות עם המכסה המתפרק מרשת סופר סטוק 5 שקלים אחת.
מתבלים בכף של אבקה על סיר מרק. אם יש צורך מוסיפים יותר. תהנו!
לא נפרדת בלי שאראה לכם כמה תמונות שלא מצאו את מקומן בהשתלשלות הפוסט, בעיקר מתוך כבוד ויחס טוב לחברי ארוכי הפרווה.
התרגלתי כבר לבשל בלי אבקות מתועשות, וזו שלך עושה לי חשק להכין וגם לבשל.. מעולה כתמיד!
ואווו נראה שווה. אחלה רעיון. הולכת לנסות!
היי עינת המתכון של אבקת המרק הוא ממש להיט.האם אפשר לקצוץ את הירקות במעבד מזון כדי לקצר את תהליך הקיצוץ?.נכון שלא יהיו מרובעים אבל האם זה משנה? אני חייבת לנסות אותו ממש בהקדם.תודה על המתכונים הלא שגרתיים שאת מפרסמת.
כן, בהחלט אפשר! מה שחשוב הוא שיהיו פחות או יותר אחידים בגודלם.